**NÁRODNÁ RADA SLOVENSKEJ REPUBLIKY**

**IV. volebné obdobie**

Číslo: 527/2009

### 971a

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a o zmene a doplnení niektorých zákonov (tlač 971) vo výboroch Národnej rady Slovenskej republiky v druhom čítaní**

Výbor Národnej rady Slovenskej republiky pre sociálne veci a bývanie, ako gestorský výbor k vládnemu návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a o zmene a doplnení niektorých zákonov ( ďalej len „ gestorský výbor“) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky:

**I.**

Národná rada Slovenskej republiky uznesením č. 1336 z 10. marca 2009 pridelila predmetný návrh zákona na prerokovanie týmto výborom Národnej rady Slovenskej republiky

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre sociálne veci a bývanie,

Výboru Národnej rady Slovenskej republiky pre financie, rozpočet a menu,

Výboru Národnej rady Slovenskej republiky pre hospodársku politiku,

Výboru Národnej rady Slovenskej republiky pre zdravotníctvo.

Výbory prerokovali predmetný návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

## Návrh zákon odporučil schváliť

Ústavnoprávny výbor Národnej rady Slovenskej republiky (uznesením č. 575 z 11. marca 2009),

Výbor Národnej rady Slovenskej republiky pre sociálne veci a bývanie (uznesením č. 232 z 11. marca 2009),

Výbor Národnej rady Slovenskej republiky pre hospodársku politiku (uznesením č. 480 z 11. marca 2009),

Výbor Národnej rady Slovenskej republiky pre zdravotníctvo (uznesením č.147 z 11. marca 2009).

Výbor Národnej rady Slovenskej republiky pre financie, rozpočet a menu do rokovania gestorského návrh neprerokoval.

**IV.**

Výbory Národnej rady Slovenskej republiky, ktoré návrh zákona prerokovali prijali tieto návrhy:

1. Za novelizačný bod 4 sa vkladajú nové novelizačné body, ktoré znejú:

„5. V § 50c ods. 1 sa za slová „dobu určitú“ vkladajú slová „v rozsahu najmenej polovice ustanoveného týždenného pracovného času“.

Účelom úpravy v § 50c ods. 1 je vytvorenie podmienok na prijímanie zamestnancov do sociálneho podniku, na ktorých sa poskytuje príspevok, na pracovný čas, ktorý nesmie byť nižší ako polovica určeného týždenného pracovného času, a to z dôvodu zamedzenia špekulatívneho prijímania zamestnancov do sociálneho podniku, nakoľko títo zamestnanci by pri kratších pracovných úväzkoch mohli byť súčasne aj uchádzačmi o zamestnanie vedenými v evidencii uchádzačov o zamestnanie. Zároveň sa tým podporuje efektívne vynakladanie finančných prostriedkov na vytváranie pracovných miest v sociálnych podnikoch.

**Výbor NR SR pre sociálne veci a bývanie**

**Gestorský výbor odporúča schváliť**

6. V § 50g ods. 1 sa slová „§ 49 a 50h“ nahrádzajú slovami „§ 49, § 50h a 57“.

Navrhovanými úpravami v § 50g a § 50h ide o legislatívno-technickú úpravu v súvislosti so zamedzením duplicitného poskytovania príspevku na podporu samostatnej zárobkovej činnosti.

**Výbor NR SR pre sociálne veci a bývanie**

**Gestorský výbor odporúča schváliť**

7. V § 50h ods. 1 sa slová „§ 49 a 50g“ nahrádzajú slovami „§ 49, § 50g a 57“.

Navrhovanými úpravami v § 50g a § 50h ide o legislatívno-technickú úpravu v súvislosti so zamedzením duplicitného poskytovania príspevku na podporu samostatnej zárobkovej činnosti.

**Výbor NR SR pre sociálne veci a bývanie**

**Gestorský výbor odporúča schváliť**

1. V čl. III treťom bode § 29c odsek 1 znie:

„(1) Preddavok na poistnom za obdobie pred 1. januárom 2010, ktorý je splatný po 31. decembri 2009, sa určí podľa zákona účinného do 31. decembra 2009.“.

Účinky doterajšej právnej úpravy sa navrhuje predĺžiť na určenie sumy preddavku na poistnom za mesiac december 2009, ktoré je splatné v januári 2010.

**Ústavnoprávny výbor NR SR**

**Gestorský výbor odporúča schváliť**

**V.**

Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a o zmene a doplnení niektorých zákonov vyjadrených v ich uzneseniach uvedených pod bodom III. tejto spoločnej správy a v stanoviskách poslancov gestorského výboru vyjadrených v rozprave k tomuto návrhu zákona v súlade s § 79 odsek 4 písmeno f) a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky uvedený návrh zákona v znení schválených pozmeňujúcich a doplňujúcich návrhov

**s c h v á l i ť.**

**VI.**

Gestorský výbor odporúča hlasovať spoločne o bodoch  1 až  2 uvedených v IV. časti tejto spoločnej správy s návrhom schváliť.

Gestorský výbor určil spoločného spravodajcu výborov Janu Vaľovú na prerokovanie návrhu zákona v druhom čítaní a treťom čítaní v Národnej rade Slovenskej republiky a informovanie Národnej rady Slovenskej republiky o výsledku rokovania výborov a odôvodniť návrh a stanovisko gestorského výboru.

Spoločná správa výborov Národnej rady Slovenskej republiky o výsledkoch prerokovania návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre sociálne veci a bývanie č. 234 z 11. marca 2009.

# Bratislava 11. marca 2009

# Jozef Halecký v.r.

**predseda výboru**